Ma, seun fnuik self rowersArgieffoto Die vinnige optrede van ŉ ma en seun van Centurion, Gauteng het Dinsdag drie gewapende mans wat hulle wou beroof, se planne gefnuik. Frances van Rensburg en haar dogter, Marlese van der Spuy het kort ná middagete by hul huis in Hennopspark opgedaag nadat hulle gaan inkopies doen het. “Ons het by die huis gekom, die motor in die erf getrek, en die elektriese veiligheidshek agter ons toegemaak,” het Van Rensburg aan Maroela Media gesê. Drie mans in ŉ nuwe goudkleurige motor het voor die hek stilgehou. Twee mans het uitgeklim en het by Van der Spuy navraag gedoen oor ŉ adres in die omgewing. Nadat Van der Spuy hulle klaar gehelp het, het hulle afgebuk, die hek van sy spoor afgelig, en dit oopgemaak. Van Rensburg se 35-jarige seun, Roelof Lubbe, was in die huis en het die rumoer gehoor en gaan ondersoek instel. “Albei mans wat buite die motor was, het vuurwapens uitgepluk. My seun het na een gehardloop en hom ŉ pot shot gegee. Die man het langs die kar geval,” het sy gesê. Die ander verdagte het sy vuurwapen op Lubbe gerig. Van Rensburg het intussen in die huis in gehardloop en hul veiligheidsmaatskappy se noodknoppie gedruk. “Die kombinasie van my seun se vuishou en die alarm het die mans die skrik op die lyf gejaag. Hulle het in die motor gespring en weggery.” Die gesin is ongedeerd. “Die Here se hand was oor ons dat niks skeefgeloop het, en niemand seergekry het nie. Die een skurk gaan wel ŉ seer wang hê.” Die polisie en personeel van ADT was kort ná die voorval op die toneel en het die gesin se verklaring geneem. Van Rensburg vermoed die mans het haar en haar dogter van die winkelsentrum af agtervolg, aangesien ŉ soortgelyke voorval verlede week in dieselfde woonbuurt plaasgevind het.